DA Den Europæiske Unions Tidende CE 78/822

(2004/C 78 E/0876)

SKRIFTLIG FORESPØRGSEL E-3541/03

af Chris Davies (ELDR) til Kommissionen

(28. november 2003)

Om: Amerikanske »spøgelsesskibe« for anker i Det Forenede Kongerige

Hvordan ser Kommissionen — på grundlag af dens ansvar for anvendelsen af miljø- og transport-lovgivningen — på de farer, som de fire skibe fra USA's reserveflåde, kendt som spøgelsesflåden, der nu er ankret op ud for eller på vej til Hartlepool, frembyder?

Hvad er Kommissionens holdning til lovmæssigheden af, at amerikanske spøgelsesskibe sejles til Det Forenede Kongerige, navnlig med hensyn til skibenes alder og tilstand og den olie, de polychlorerede bifenyler (PCB'er) og den asbest, de indeholder?

Hvad er Kommissionens holdning til lovmæssigheden af, at amerikanske spøgelsesskibe ophugges i Det Forenede Kongerige, navnlig med hensyn til bortskaffelsen af asbest?

Har Kommissionen beføjelser til at sikre, at spøgelsesskibene returneres til USA ved førstgivne lejlighed, og hvilke skridt har Kommissionen i bekræftende fald taget?

Svar afgivet på Kommissionens vegne af Margot Wallström

(22. januar 2004)

Kommissionen er netop i færd med at undersøge en klage mod Det Forenede Kongerige i forbindelse med fire udrangerede skibe, som er blevet sendt til Det Forenede Kongerige fra USA, for at finde ud af, om bestemmelserne i Fællesskabets forordning om overførsel af affald og i Fællesskabets øvrige miljølovgivning er blevet overholdt.

Ifølge OECD-aftalen af 1993 om transport af affald til genbrug — der blev gennemført som fællesskabslovgivning ved hjælp af forordning (EØF) nr. 259/93 om overførsel af affald (1) — kan affald til genbrug transporteres næsten frit inden for OECD-området. Det eneste krav er, at forsendelsen anmeldes i forvejen til de kompetente myndigheder i afsendelses-, bestemmelses- og transitlandet, og at disse myndigheder giver deres samtykke. Det er derfor de enkelte myndigheder/medlemsstater, der skal afgøre, om de har de nødvendige faciliteter og den nødvendigbe kapacitet til at modtage og behandle de udrangerede skibe, anmeldelsen gjaldt.

I forbindelse med brevvekslingen mellem Kommissionen og Det Forenede Kongeriges myndigheder har disse oplyst Kommissionen om, at anmeldelsen af transporten var ugyldig, da modtagervirksomheden ikke har alle de nødvendige tilladelser. De meddelte også Kommissionen, at skibene ville blive sendt tilbage til USA, hvis deres tilstand og vejrforholdene tillod en miljømæssigt forsvarlig transport. Der planlægges derfor ikke for øjeblikket nogen genbrugsaktivitet i Det Forenede Kongerige (bortset fra midlertidig opbevaring af skibene indtil de skal tilbage til USA) og det er på dette stadium omsonst at vurdere den oprindelige anmeldelse. Skulle Det Forenede Kongeriges myndigheder træffe nogen beslutning om yderligere behandling af skibene, vil Kommissionen undersøge, om det er i overensstemmelse med bestemmelserne i forordningen om overførsel af affald og Fællesskabets øvrige miljødirektiver.

Som allerede nævnt har Det Forenede Kongeriges myndigheder meddelt Kommissionen, at skibene vil blive sendt tilbage til USA, hvis deres tilstand og vejrforholdene tillader en miljømæssigt forsvarlig transport.

Om forsendelser, der ikke kan gennenføres som planlagt, hedder det i forordningen om overførsel af affald, artikel 25, stk. 1: »Såfremt en overførsel af affald, som de berørte kompetente myndigheder har givet tilladelse til, ikke kan gennemføres efter bestemmelserne i ledsagedokumentet eller kontrakten i artikel 3 og 6, sørger den kompetente afsendelsesmyndighed for, at anmelderen inden for en frist på 90 dage efter det tidspunkt, hvor afsendelsesmyndigheden er blevet underrettet, returnerer affaldet til denne myndigheds område eller til et andet sted i afsendelsesstaten, medmindre den er overbevist om, at affaldet kan bortskaffes eller nyttiggøres på anden, miljømæssigt forsvarlig måde.«

(1) Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab, EFT L 30 af 6.2.1993.